Οι νέες αποκαλύψεις για τη Νovartis και τις στενές επαφές της με πολιτικούς της ΝΔ καθώς και τον σημερινό διοικητή της Τράπεζας της Ελλάδος κ. Στουρνάρα υπογραμμίζουν την ανάγκη η Δικαιοσύνη να αφεθεί ελεύθερη, και χωρίς bullying, να κάνει τη δουλειά της.

Από τα στοιχεία φέρεται ότι o πρώην πρωθυπουργός είχε ανοιχτή γραμμή με την ηγεσία της και αντάλασσε ιδιόχειρα σημειώματα με το κινητό του αρμόδιου για τις πληρωμές Υπουργού. Ότι η Novartis με έγγραφά της καθοδηγούσε τον Υπουργό Υγείας για τις πολιτικές αποφάσεις που ευνοούν τα συμφέροντά της και ο "Adonis" τις υλοποιούσε. Και ότι ο πρώην Υπουργός Οικονομίας υπήρξε στο payroll της εταιρίας, όπως τελικά και ο ίδιος παραδέχτηκε, σε μια ακόμη εκδοχή του νόμιμου και του ηθικού.

Κοινό στοιχείο είναι ότι και οι τρεις είχαν αρνηθεί κάθε σχέση με τη Novartis πριν από μερικές εβδομάδες ενώ τώρα τα στοιχεία διαψεύδουν έναν προς έναν τους ισχυρισμούς τους. Αντίθετα, οι τρανταχτές αποκαλύψεις από τα έγγραφα του FBI που ήρθαν στη δημοσιότητα δείχνουν το μοιραίο λάθος που διέπραξαν και τώρα λειτουργεί σαν μπούμεραγκ: Η λυσσασμένη άρνηση τους έχει πεισμώσει και το FBI, που φαίνεται να δίνει το πράσινο φως για να έρθουν στη δημοσιότητα τα έγγραφα που αποδεικνύουν την ενοχή τους.

«Το υπουργείο Δικαιοσύνης της Ελλάδος μπορεί να χρησιμοποιήσει τις πληροφορίες αυτού του εγγράφου για την εφαρμογή του Νόμου και αποδεικτικούς λόγους που αφορούν τα ακόλουθα φυσικά πρόσωπα: Α. Λοβέρδος, Μ. Σαλμάς, Α. Γεωργιάδης, Α. Λυκουρέντζος, Α. Σαμαράς, Ι. Στουρνάρας, Δ. Αβραμόπουλος», επισημαίνει το έγγραφο του υπουργείου Δικαιοσύνης των ΗΠΑ. Και όλα αυτά πριν ακόμη οι αμερικανικές αρχές απαγγείλουν τις κατηγορίες εναντίον της Novartis και δώσουν στη δημοσιότητα όλα τα στοιχεία που διαθέτουν, από τους δικούς τους προστατευόμενους μάρτυρες.

Oι ενδιαφερόμενοι θα πρέπει να γνωρίζουν ότι η «εφαρμογή του νόμου», για την οποία κάνει λόγο το FBI, μοιάζει αναπόφευκτη και σκληρή.